07.04.2021.

***(aktualizēta 13.08.2021.)***

**Izmaiņas sociālo pakalpojumu saņemšanā un sniegšanā**

Lai, palielinoties vakcinēto personu skaitam, noteiktu atvieglojumus sociālo pakalpojumu saņemšanā un sniegšanā vakcinētām personām un Covid-19 pārslimojušām personām, vienlaikus saglabājot ierobežojumus sociālo pakalpojumu saņemšanā un sniegšanā attiecībā uz pārējām personām, veikti grozījumi[[1]](#footnote-1) Ministru kabineta 2020.gada 9.jūnija noteikumos Nr.360 "Epidemioloģiskās drošības pasākumi Covid-19 infekcijas izplatības ierobežošanai" (turpmāk – MK noteikumi Nr.360).

 Aizvien ir spēkā Covid-19 infekcijas izplatības pārvaldības likumā noteiktā vispārējā tiesiskā kārtība un atbilstoši piesardzības pasākumi saistībā ar Covid-19 izplatības ierobežošanu, valsts institūciju darbības pamatprincipi, ieskaitot pakalpojumu sniegšanu pēc ārkārtējās situācijas beigām, atbilstoši piesardzības pasākumi un ierobežojumi privātpersonām, kā arī īpaši nosacījumi sociālās un veselības aprūpes pakalpojumu nodrošināšanai Covid-19 izplatības periodā. Saskaņā ar minētā likuma 2.panta pirmo daļu,  ja vien citos likumos nav noteikts citādi, valsts institūcijas nodrošina darbību atbilstoši normatīvajiem aktiem, ievērojot šajā likumā noteikto kārtību, kā arī šādus nosacījumus:

1. pakalpojumus atbilstoši iespējām sniedz attālināti, neierobežojot privātpersonu tiesības un neradot pārmērīgu administratīvo slogu institūcijai;
2. ja pakalpojumus nav iespējams sniegt attālināti, tos sniedz klātienē, nodrošinot nodarbināto un pakalpojumu saņēmēju drošību atbilstoši epidemioloģiskās drošības prasībām un rekomendācijām.

**MK noteikumu Nr.360 IV.nodaļā “Īpašie epidemioloģiskās drošības pasākumi sociālo pakalpojumu saņemšanai”:**

1. **Ilgstošas sociālās aprūpes un sociālās rehabilitācijas pakalpojumu saņemšanas un sniegšanas nosacījumi** (33.punkts) papildināti, **nosakot, ka personas, kurām ir sadarbspējīgs vakcinācijas vai sadarbspējīgs pārslimošanas sertifikāts[[2]](#footnote-2):**
2. **var neveikt Covid-19 testu:**
* **iestājoties institūcijā** (33.1.apakšpunkts);
* **pirms atgriešanās institūcijā no stacionārās ārstniecības iestādes** (33.2.apakšpunkts);
1. **pēc uzņemšanas institūcijā vai pēc atgriešanās no stacionārās ārstniecības iestādes institūcijā, var neatrasties pašizolācijā** (33.3.apakšpunkts).

***! Attiecībā uz personām, kurām nav sadarbspējīgs sertifikāts, saglabājas līdzšinējā kārtība.***

***!*** *Gadījumā, ja šajā periodā personai tomēr izpaužas Covid-19 simptomi, minētā norma nav piemērojama un ir jānodrošina visi karantīnas pasākumi.*

***!*** *Izņēmuma gadījumā, kad* *no stacionārās ārstniecības iestādes tiek izrakstīts klients, kuram ir diagnosticēts Covid-19, bet kuram atbilstoši ārstējošā ārsta norādītajam vairs nav nepieciešama ārstēšanās stacionārajā ārstniecības iestādē (nav izteiktu simptomu), vadoties pēc līdzšinējās prakses rīcībai izņēmuma gadījumā, institūcijai jānodrošina tā uzņemšana, nodrošinot klienta nošķirtu ievietošanu izolācijas telpā un visus karantīnas pasākumus.*

1. **Sociālo pakalpojumu ar pilnu vai daļēju izmitināšanu sniegšanas nosacījumi** (34.punkts) **papildināti, nosakot, ka šo pakalpojumu saņemšanai Covid-19 tests nav jāveic tām personām, kurām ir sadarbspējīgs vakcinācijas vai sadarbspējīgs pārslimošanas sertifikāts**.

***! Saglabāti līdzšinējie izņēmumi personas ievietošanai krīzes centrā vai personas bez dzīvesvietas īslaicīgai izmitināšanai patversmē vai naktspatversmē.***

**Pārējie sociālie pakalpojumi bez izmitināšanas** (dienas aprūpes centri, dienas centri, specializētās darbnīcas, atbalsta grupas pakalpojums u.c.) –minēto pakalpojumu sniegšanā saglabājas nosacījums par pakalpojumu sniegšanu attālināti, un tikai tad, ja tas nav iespējams, - klātienē, ievērojot epidemioloģiskās drošības prasības (tai skaitā distances ievērošana, individuālo aizsardzības līdzekļu (IAL) un dezinfekcijas līdzekļu (DL) lietošana, pulcēšanās ierobežojumi telpās u.c.). un, uzsākot pakalpojuma sniegšanu, pārliecinoties, ka klients nav Covid-19 slimnieka kontaktpersona un viņam nav saaukstēšanās simptomi, paaugstināta ķermeņa temperatūra, kā arī klientam ir sadarbspējīgs vakcinācijas vai sadarbspējīgs pārslimošanas sertifikāts, vai ir veikts Covid-19 tests un tas ir negatīvs.

Minētos pakalpojumus iekštelpās var sniegt, ja darbinieku un klientu kopējā vakcinācijas aptvere, ieskaitot personas, kurām ir sadarbspējīgs pārslimošanas sertifikāts, ir ne zemāka par 70 %[[3]](#footnote-3), nodrošinot, ka vienlaicīgi nodarbībās piedalās ne vairāk kā 10 klienti, tiek ievērota distancēšanās, tiek lietoti IAL un DL, kā ik pēc 2 stundām tiek nodrošināta telpu vēdināšana.

 Sniedzot pakalpojumus ārpus telpām, piemēram, dienas centra brīvā laika pavadīšanai pakalpojumu dažādām sabiedrības grupām, kuru vakcinācijas aptvere ir zem 70 %, pakalpojumu var sniegt ārpus telpām (līdz 30 personām vienlaikus), nodrošinot IAL un DL lietošanu, kā arī distancēšanos.

1. Ministru kabineta 2021.gada 27.maija noteikumi Nr.332 “Grozījumi Ministru kabineta 2020. gada 9. jūnija noteikumos Nr.360 "[Epidemioloģiskās drošības pasākumi Covid-19 infekcijas izplatības ierobežošanai](https://likumi.lv/ta/id/315304-epidemiologiskas-drosibas-pasakumi-covid-19-infekcijas-izplatibas-ierobezosanai)"”. [↑](#footnote-ref-1)
2. Sadarbspējīgs sertifikāts apliecina, ka persona ir vakcinēta pret Covid-19 infekciju un ir pagājušas 14 dienas pēc pilna vakcinācijas kursa pabeigšanas ar Eiropas Zāļu aģentūras vai līdzvērtīgu regulatoru reģistrētām vai Pasaules Veselības organizācijas atzītām vakcīnām atbilstoši vakcīnas lietošanas instrukcijai vai no 22 līdz 90 dienām pēc vakcīnas "Vaxzevria" pirmās devas saņemšanas un uzreiz pēc "Vaxzevria" otrās devas saņemšanas vai persona ir pārslimojusi Covid-19 infekciju (persona ir pārslimojusi Covid-19 un kopš parauga ņemšanas datuma pirmā pozitīvā testa vienas saslimšanas epizodes ietvaros, ar kuru laboratoriski tika apstiprināta Covid-19 infekcija, nosakot SARS-CoV-2 vīrusa RNS, ir pagājušas 11, bet ne vairāk kā 180 dienas. [↑](#footnote-ref-2)
3. “Par pietiekamu kolektīvo aizsardzību uzskata, ja vakcinācijas aptvere sabiedrībā sasniedz 70-90%. Lai uzsāktu ierobežojumu atvieglojumus vakcinētām personām, jāsasniedz kopējā vakcinācijas aptvere vismaz 30-40%, taču tai ir jābūt 70-90% riska grupās.” (Informatīvais ziņojums "Iespējamie vakcinēšanās pret Covid-19 infekciju motivējošie līdzekļi" (izskatīts MK 2021.gada 29.aprīļa sēdē, prot. Nr.37 10.§) - <http://tap.mk.gov.lv/lv/mk/tap/?pid=40501486&mode=mk&date=2021-04-29> ) [↑](#footnote-ref-3)